雜體詩 苦雨雜言寄魯望
作者：皮日休
朝代：唐

paragraphs: 吳中十日涔涔雨，歊蒸庳下豪家苦。
可憐臨頓陸先生，獨自翛然守環堵。
兒飢僕病漏空廚，無人肯典破衣裾。
{果/虫虫}蠃時時上几案，鼃黽往往跳琴書。
桃花米斗半百錢，枯荒濕壞炊不然。
兩牀苮席一素几，仰臥高聲吟太玄。
知君志氣如鐵石，甌冶雖神銷不得。
乃知苦雨不復侵，枉費畢星無限力。
鹿門人作州從事，周章似鼠唯知醉。
府金廩粟虛請來，憶著先生便知媿。
媿多饋少真徒然，相見唯知攜酒錢。
豪華滿眼語不信，不如直上天公牋。
天公牋，方修次，且榜鳴篷來一醉。